CELEX: 32020R0699
Language: el
Date: 2020-05-25 00:00:00
Title: Κανονισμός (EE) 2020/699 του Συμβουλίου της 25ης Μαΐου 2020 σχετικά με προσωρινά μέτρα για τις γενικές συνελεύσεις των ευρωπαϊκών εταιρειών (SE) και των ευρωπαϊκών συνεταιριστικών εταιρειών (SCE)

27.5.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 165/25
               
            
         ΚΑΝΟΝΙΣΜΟΣ (EE) 2020/699 ΤΟΥ ΣΥΜΒΟΥΛΙΟΥ
         της 25ης Μαΐου 2020
         σχετικά με προσωρινά μέτρα για τις γενικές συνελεύσεις των ευρωπαϊκών εταιρειών (SE) και των ευρωπαϊκών συνεταιριστικών εταιρειών (SCE)
         
            (Κείμενο που παρουσιάζει ενδιαφέρον για τον ΕΟΧ)
         
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 352,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Αποφασίζοντας σύμφωνα με ειδική νομοθετική διαδικασία,
         Εκτιμώντας τα ακόλουθα:
         
                     (1)
                  
                  
                     Για να αναχαιτίσουν την εξάπλωση της νόσου COVID-19, η οποία, στις 11 Μαρτίου 2020, η οποία κηρύχθηκε πανδημία από τον Παγκόσμιο Οργανισμό Υγείας, τα κράτη μέλη έχουν θεσπίσει σειρά μέτρων άνευ προηγουμένου, ιδίως μέτρων εγκλεισμού και κοινωνικής αποστασιοποίησης των προσώπων.
                  
               
                     (2)
                  
                  
                     Τα μέτρα αυτά μπορεί να εμποδίσουν τις εταιρείες και τις συνεταιριστικές εταιρείες να συμμορφωθούν με τις νομικές υποχρεώσεις που υπέχουν δυνάμει του εθνικού και του ενωσιακού εταιρικού δικαίου, καθιστώντας σημαντικά δύσκολο για αυτούς να οργανώνουν γενικές συνελεύσεις.
                  
               
                     (3)
                  
                  
                     Σε εθνικό επίπεδο, τα κράτη μέλη έχουν θέσει σε εφαρμογή μέτρα έκτακτης ανάγκης για τη στήριξη εταιρειών και συνεταιριστικών εταιρειών και για την παροχή προς αυτές απαραίτητων εργαλείων και ευελιξίας υπό τις τρέχουσες εξαιρετικές περιστάσεις που προκλήθηκαν λόγω της εξάπλωσης της πανδημίας COVID-19. Ειδικότερα, πολλά κράτη μέλη επέτρεψαν τη χρήση ψηφιακών εργαλείων και διαδικασιών για τη διεξαγωγή γενικών συνελεύσεων, και παρέτειναν τις προθεσμίες για τη διεξαγωγή γενικών συνελεύσεων το 2020.
                  
               
                     (4)
                  
                  
                     Σε ενωσιακό επίπεδο, ο κανονισμός (ΕΚ) αριθ. 2157/2001 του Συμβουλίου (1), ρυθμίζει τις ευρωπαϊκές εταιρείες («SE») και ο κανονισμός (ΕΚ) αριθ. 1435/2003 του Συμβουλίου (2) ρυθμίζει τις ευρωπαϊκές συνεταιριστικές εταιρείες («SCE»). Και οι δυο κανονισμοί απαιτούν τη διεξαγωγή γενικής συνέλευσης εντός έξι μηνών από το κλείσιμο της εταιρικής χρήσης. Λαμβανομένων υπόψη των τρεχουσών εξαιρετικών περιστάσεων που προκλήθηκαν λόγω της εξάπλωσης της πανδημίας COVID-19, θα πρέπει να χορηγηθεί προσωρινή παρέκκλιση από την εν λόγω απαίτηση. Δεδομένου ότι η διεξαγωγή γενικών συνελεύσεων είναι ουσιώδης για να εξασφαλιστεί ότι λαμβάνονται εγκαίρως οι απαιτούμενες από τον νόμο ή οι οικονομικά αναγκαίες αποφάσεις, θα πρέπει να επιτραπεί στις SE και τις SCE να διεξαγάγουν τη γενική συνέλευσή τους εντός 12 μηνών από το κλείσιμο της εταιρικής χρήσης, υπό την προϋπόθεση ότι η συνέλευση θα συνέλθει το αργότερο στις 31 Δεκεμβρίου 2020. Καθώς πρόκειται για προσωρινό μέτρο λόγω των τρεχουσών εξαιρετικών περιστάσεων που προκλήθηκαν λόγω της εξάπλωσης της πανδημίας COVID-19, η παρέκκλιση θα πρέπει να ισχύει μόνο για τις γενικές συνελεύσεις που πρέπει να συνέλθουν το 2020.
                  
               
                     (5)
                  
                  
                     Δεν προβλέπονται εξουσίες από τη Συνθήκη για τη λειτουργία της Ευρωπαϊκής Ένωσης (ΣΛΕΕ) για την θέσπιση του παρόντος κανονισμού, άλλες πλην εκείνων που ορίζονται στο άρθρο 352.
                  
               
                     (6)
                  
                  
                     Δεδομένου ότι ο στόχος του παρόντος κανονισμού, δηλαδή η παροχή προσωρινής λύσης έκτακτης ανάγκης για τις SE και τις SCE που θα τους επιτρέψει να παρεκκλίνουν από τις διατάξεις του κανονισμού (ΕΚ) αριθ. 2157/2001 και του κανονισμού (ΕΚ) αριθ. 1435/2003 σχετικά με το χρονοδιάγραμμα της διεξαγωγής γενικών συνελεύσεων, δεν μπορεί να επιτευχθεί επαρκώς από τα κράτη μέλη, μπορεί όμως, λόγω της κλίμακας και των αποτελεσμάτων των μέτρων, να επιτευχθεί καλύτερα στο επίπεδο της Ένωσης, η Ένωση δύναται να λάβει μέτρα σύμφωνα με την αρχή της επικουρικότητας, η οποία διατυπώνεται στο άρθρο 5 της Συνθήκης για την Ευρωπαϊκή Ένωση (ΣΕΕ). Σύμφωνα με την αρχή της αναλογικότητας όπως διατυπώνεται στο ίδιο άρθρο, ο παρών κανονισμός δεν υπερβαίνει τα απαιτούμενα για την επίτευξη του στόχου αυτού.
                  
               
                     (7)
                  
                  
                     Λόγω του ότι η προθεσμία των έξι μηνών που προβλέπεται στους κανονισμούς (ΕΚ) αριθ. 2157/2001 και (ΕΚ) αριθ. 1435/2003 θα εκπνεύσει τον Μάιο ή τον Ιούνιο του 2020, και δεδομένου ότι θα πρέπει να ληφθούν υπόψη οι προθεσμίες σύγκλησης, ο παρών κανονισμός θα πρέπει να τεθεί σε ισχύ επειγόντως.
                  
               
                     (8)
                  
                  
                     Δεδομένης της επείγουσας κατάστασης, είναι σκόπιμο να εφαρμοστεί παρέκκλιση από την προθεσμία των οκτώ εβδομάδων που προβλέπεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη ΣΕΕ, στη ΣΛΕΕ και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Προσωρινό μέτρο σχετικά με τις γενικές συνελεύσεις των ευρωπαϊκών εταιρειών (SE)
            Όταν, σύμφωνα με το άρθρο 54 παράγραφος 1 του κανονισμού (ΕΚ) αριθ. 2157/2001, πρέπει να συνέλθει η γενική συνέλευση της SE εντός του 2020, η γενική συνέλευση μπορεί, κατά παρέκκλιση της εν λόγω διάταξης, να συνέλθει εντός 12 μηνών από το κλείσιμο της εταιρικής χρήσης, υπό την προϋπόθεση ότι η συνέλευση θα συνέλθει έως τις 31 Δεκεμβρίου 2020.
         
         
            Άρθρο 2
            Προσωρινό μέτρο σχετικά με τις γενικές συνελεύσεις των ευρωπαϊκών συνεταιριστικών εταιρειών (SCE)
            Όταν, σύμφωνα με το άρθρο 54 παράγραφος 1 του κανονισμού (ΕΚ) αριθ. 1435/2003, πρέπει να συνέλθει η γενική συνέλευση της SCE εντός του 2020, η γενική συνέλευση μπορεί, κατά παρέκκλιση της εν λόγω διάταξης, να συνέλθει εντός 12 μηνών από το κλείσιμο της εταιρικής χρήσης, υπό την προϋπόθεση ότι η συνέλευση θα συνέλθει έως τις 31 Δεκεμβρίου 2020.
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 25 Μαΐου 2020.
            
               
                  Για το Συμβούλιο
               
               
                  Ο Πρόεδρος
               
               G. GRLIĆ RADMAN
            
         
         
            (1)  Κανονισμός (ΕΚ) αριθ. 2157/2001 του Συμβουλίου, της 8ης Οκτωβρίου 2001, περί του καταστατικού της ευρωπαϊκής εταιρίας (SE) (ΕΕ L 294 της 10.11.2001, σ. 1).
         
            (2)  Κανονισμός (ΕΚ) αριθ. 1435/2003 του Συμβουλίου, της 22ας Ιουλίου 2003, περί του καταστατικού της ευρωπαϊκής συνεταιριστικής εταιρείας (SCE) (ΕΕ L 207 της 18.8.2003, σ. 1).